Tweede slagoffer van botsing in Bloemfontein 'was 'n engel' | Netwerk24
Tweede slagoffer van botsing in Bloemfontein 'was 'n engel'
Deur Debbie Gouws 15 Januarie 2020 07:47
'n Man van Roodepoort in Gauteng wat die naweek in 'n motorongeluk in Bloemfontein gesterf het, word deur vriende op Facebook as 'n engel beskryf.
Willem van Staden van Roodepoort, wat hier vir 'n foto tussen geverfde engelvlerke op 'n muur staan, is die tweede slagoffer van die grusame botsing Saterdagaand in Bloemfontein. Sy vriende beskryf hom op Facebook as 'n engel. Foto: Facebook
Willem van Staden (41) is die tweede slagoffer van 'n grusame botsing Saterdagaand tussen 'n motorfiets en 'n motor in Walter Sisulu-weg in Bloemfontein.
Die botsing het ook Franco Cloete van Bloemfontein vyf dae voor sy 20ste verjaardag geëis. Cloete het op sy motorfiets gery toe die botsing Saterdag omstreeks 22:30 gebeur het. Albei is op die toneel dood verklaar.
Van Staden, wat vroeër as 'n persoonlike assistent by die appèlhof in Bloemfontein gewerk het, het by IntegriSure in Roodepoort gewerk. Hy het die naweek in die Rosestad gekuier toe die botsing gebeur.
Adele Kruger, 'n vriendin, het hom op sy Facebook-bladsy as 'n "engel tussen mense" beskryf.
Op 'n foto pryk hy ook tussen pienk engelvlerke wat op 'n muur geverf is.
Ook Jackie Jordaan beskryf hom op Facebook as 'n engel.
Ander vriende het Van Staden, wat enkellopend was, as " 'n spesiale, pragtige siel" beskryf wat almal altyd drukkies gegee en ondersteun het.
Sy suster, Alanda (37), sê hy sal onthou word vir sy aansteeklike lag, kwinkslae, bereidwilligheid om almal altyd te help en absolute lojaliteit aan almal in sy lewe. "Willem het voluit geleef," sê sy.
Alanda sê selfs dié wat slegs kennisse was, sal die afwesigheid van sy invloed voel.
"Sy familie en vriende was sy prioriteit en die belangrikste vir hom was om almal gelukkig te sien."